C 88/76
SL
Uradni list Evropske unije
24.2.2022
Glinasto-apnenčasta prodnata, peščena ali celo gruščnata tla na melasah in peščenjaku, so revna, dobro odcedna in občutljiva na erozijo.
Ta plitva, ne preveč vlažna tla, so povsem primerna za vinsko trto.
V departmaju Bouches-du-Rhône vlada sredozemsko podnebje z veliko osončenostjo, značilno za to podnebje.
Poletja so zelo vroča in suha, zime pa razmeroma mile.
Temperature se zelo razlikujejo po letnih časih, pri čemer so še posebej visoke poleti, kadar v senci pogosto dosežejo 35°C.
Povprečno letno nihanje med dnevom in nočjo je opazno, pozimi pa je zelo izrazito, saj ponoči ponekod močno zmrzuje.
Padavine so čez leto neenakomerno razporejene.
Pogosti so tudi močni nalivi.
Maestral je suh in hladen veter s severa, ki piha skoraj 100 dni na leto, sunki vetra pa pogosto dosežejo hitrost več kot 100 km/h.
Provansalsko vinogradniško območje je staro več kot 2 600 let in je najstarejše v Franciji.
Cenjeno je zlasti zaradi proizvodnje vin rosé.
Od leta 1907 so številni vinogradniki čutili potrebo po združevanju, da bi se spoprijemali s težavami.
Pridelava vina je postala regulirana, vinogradniki pa so se povezali v zadruge in združenja, ki so spodbujali razvoj kakovostne proizvodnje.
Leta 1964 je bilo natančno in uradno opredeljena označba „vin de canton“, kantonsko vino, ki se nanaša na posamezno upravno območje pridelave s svojimi pedoklimatskimi značilnostmi.
Vina „vins de canton“ so se z odlokom iz leta 1968 spremenila v „vins de pays“, deželna vina, ki so bili sprva označena z imenom departmaja proizvodnje in so izpolnjevala posebna merila proizvodnje, ki so določala višjo raven kakovosti.
Tako je „vin de pays“ Bouches du Rhône leta 2011 postalo zaščitena geografska označba.
Ta proizvodnja izvira zlasti iz dveh različnih območij: glavno območje leži v srednjem in vzhodnem delu departmaja v okolici Aix-en-Provence (65 do 70 % obsega), medtem ko je na zahodu tako imenovano območje Camargue, ki je na jugovzhodu omejeno na Tarascon, na občini Arles in Saintes-Maries-de-la-Mer.
Ker je območje Camargue tako posebno, je navedeno z izrazom „Terre de Camargue“: To geografsko območje je namenjeno izključno za proizvodnjo vin z ZGO „Pays des Bouches-du-Rhône“.
8.2 Vzročna povezava med posebnostmi geografskega območja in posebnostmi proizvoda ZGO „Pays des Bouches-du-Rhône“, ki zajema vse občine departmaja Bouches-du-Rhône, temelji predvsem na posebnih značilnostih vin, ki so povezane z značilnostmi naravnega okolja (podnebje, tla).
Departma Bouches-duRhôn leži v regiji Provansa - Alpe - Azurna obala na jugovzhodu Francije.
Ima hribovito površje, ki v obliki ravnice sega do morja, sredozemsko podnebje in rastlinje, pri katerem prevladujeta grmičevje in gariga.
Zanj je značilna tudi prisotnost maestrala, ki včasih otežuje delo, vendar pomaga sanirati in zaščititi vinograde pred napadi glivičnih bolezni, in, nazadnje, dodatno obogatiti grozdje zaradi koncentracije, ki jo povzroči v zadnji fazi zorenja.
Glinastoapnenčasta prodnata, peščena ali celo gruščnata tla na melasah in peščenjaku niso preveč vlažna, poleg tega pa so dobro odcedna in odlična za gojenje vinske trte.
Vinogradniki so z izkoriščanjem optimalnih naravnih razmer in izbiro najboljših parcel okrepili pomen različnih sort vinske trte na območju s pogosto revnimi, a dobro odcednimi tlemi, ki so še posebej primerna za gojenje vinske trte.
Preplet teh značilnosti tal ter vročega in suhega podnebja s sredozemskimi vplivi omogoča optimalne pogoje zorenja, ki ohranjajo primarne arome teh sort vinske trte, iz katerih se pridelujejo vina z značilno svežino in značilnim aromatičnim potencialom.
Tako so za rdeča sveža in pitna vina značilne arome po rdečem jagodičju; tudi sveža vina rosé imajo zaokrožene in izrazite arome po rdečem jagodičju ali agrumih.
Bela vina pa so aromatična, s cvetličnimi ali sadnimi aromami, sveža in mlada.
Danes letno proizvodnjo vin ZGO „Pays des Bouches-du Rhône“ približno 50 000 hl daje na trg 18 zadružnih kleti in 88 samostojnih kleti.
Vina rosé predstavljajo skoraj 50 % skupnega obsega, rdeča vina nekaj več kot 40 % skupnega obsega, bela vina pa nekaj manj kot 10 % skupnega obsega.
9.
Bistveni dodatni pogoji Dodatni izrazi Pravni okvir: nacionalna zakonodaja Vrsta dodatnega pogoja: Dodatne določbe o označevanju